ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Δεκεμβρίου 1978 περί τροποποιήσεως της οδηγίας 75/130/ΕΟΚ "περί θεσπίσεως κοινών κανόνων για ορισμένες συνδυασμένες σιδηροδρομικές/οδικές μεταφορές εμπορευμάτων μεταξύ Κρατών μελών"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 75,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι το αποτέλεσμα της οδηγίας 75/130/ΕΟΚ(4) πρέπει να θεωρηθεί ως θετικό στοιχείο για τη χρονική περίοδο που διέρρευσε και ότι πρέπει από τώρα και στο εξής να διατηρηθεί η οδηγία αυτή συνεχώς-

ότι πρέπει να επεκταθεί πειραματικά και σε άλλους τρόπους συνδυασμένων σιδηροδρομικών/οδικών μεταφορών, για να ελεγχθεί αν τα πολιτικά και οικονομικά κίνητρα στα οποία βασίζεται η εν λόγω οδηγία ισχύουν επίσης και για άλλους τρόπους μεταφοράς,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 75/130/ΕΟΚ τροποποιείται ως εξής:

1. Το άρθρο 1 παράγραφος 1 αντικαθίσταται από το ακόλουθο κείμενο:

"1. Κατά την έννοια της παρούσας οδηγίας νοούνται ως:

- "συνδυασμένες σιδηροδρομικές/οδικές μεταφορές" οι οδικές μεταφορές εμπορευμάτων μεταξύ Κρατών μελών στις οποίες το φορτηγό, το ρυμουλκούμενο, το ημιρυμουλκούμενο (με ή χωρίς τον ελκυστήρα), το κινητό αμάξωμα και το κοντέινερ μήκους 20 ποδών και άνω μεταφέρονται δια σιδηροδρόμου από τον πλησιέστερο προς το σημείο φορτώσεως των εμπορευμάτων κατάλληλο σιδηροδρομικό σταθμό φορτώσεως έως τον πλησιέστερο προς το σημείο εκφορτώσεως των εμπορευμάτων κατάλληλο σιδηροδρομικό σταθμό εκφορτώσεως-

- "κινητό αμάξωμα", το μέρος του οδικού οχήματος που προορίζεται να φέρει το φορτίο και το οποίο δύναται να αποσπάται και να επανασυνδέεται στο όχημα."

2. Το άρθρο 4 παράγραφος 1 αντικαθίσταται από το ακόλουθο κείμενο:

"1. Σε περίπτωση διελεύσεως των συνόρων οδικώς προ της σιδηροδρομικής διαδρομής, τα Κράτη μέλη δύνανται να απαιτούν από τον μεταφορέα να αποδείξει ότι οι σιδηροδρομικές αρχές ή επιφορτισμένο από αυτές όργανο έχουν ήδη προβεί στην κράτηση θέσεως για τη σιδηροδρομική μεταφορά του ελκυστήρα, του φορτηγού, του ρυμουλκουμένου, του ημιρυμουλκουμένου ή των κινητών τους αμαξωμάτων καθώς και του κοντέινερ 20 ποδών και άνω."

3. Το άρθρο 7 αντικαθίσταται από το ακόλουθο κείμενο:

"Άρθρο 7

Η Επιτροπή υποβάλλει στο Συμβούλιο, κάθε δύο χρόνια, έκθεση περί της εφαρμογής της παρούσας οδηγίας, για την ανάπτυξη του καθεστώτος αυτού, προς το συμφέρον του συνόλου των συνδυασμένων σιδηροδρομικών/οδικών μεταφορών της Κοινότητος."

4. Το ακόλουθο άρθρο 8 παρεμβάλλεται:

"Άρθρο 8

Για τα κοντέινερς 20 ποδών και άνω και τα κινητά αμαξώματα που δεν διαθέτουν στηρίγματα, η παρούσα οδηγία ισχύει μέχρι την 31η Δεκεμβρίου 1981."

5. Το άρθρο 8 γίνεται άρθρο 9.

Άρθρο 2

Τα Κράτη μέλη λαμβάνουν συμπληρωματικά μέτρα για να συμμορφωθούν με την παρούσα οδηγία πριν από την 1ην Ιουλίου 1979. Ενημερώνουν σχετικά την Επιτροπή.

Άρθρο 3

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 19 Δεκεμβρίου 1978.

Για το Συμβούλιο

Ο Πρόεδρος

G. BAUM

(1) ΕΕ αριθ. Α 185 της 3. 8. 1973, σ. 3.

(2) ΕΕ αριθ. Α 296 της 11. 12. 1978, σ. 68.

(3) Γνώμη που διατυπώθηκε στις 29 Νοεμβρίου 1978 (δεν δημοσιεύθηκε ακόμη στην Επίσημη Εφημερίδα).

(4) ΕΕ αριθ. Ν 48 της 22. 2. 1975, σ. 31.